Dragi moji sedmošolci!

Kako ste? Upam, da ste vsi zdravi in da vam gre šolsko delo dobro od rok (od računalnika 😊). Ko boste končali z delom za tole uro, se mi oglasite. Napišite mi sporočilo preko eAsistenta, sedaj imate tudi učenci svoj dostop. Lahko mi še vedno pišete po e pošti na naslov irena.vitrih@gmail.si . Obvezno mi napišite, kako vam gre delo na daljavo za DKE, ali je vse jasno ali imate težave. Če imate težave, vam bom pomagala. Na spletni strani naše šole bodo objavljene tudi rešitve vprašanj (učbenik, str. 42) za utrjevanje.

Za tiste, ki bi radi učni sklop o državi Sloveniji ponovili na bolj zabaven način pa tale povezava <https://interaktivne-vaje.si/dke/dke_vaje_7r.html> Rešujete lahko vaje v dveh sklopih, to sta Skupnost državljanov in Skupnost državljanov Republike Slovenije.

Preteklo uro naj bi razumeli predvsem to, da so človekove pravice pravice vseh ljudi. Imamo jih, ker smo ljudje. Človekove pravice nam pripadajo ne glede na lepoto, bogastvo, inteligenco, barvo kože, narodnost, vero … Vsi ljudje smo enakovredni, to pomeni, da je življenje revnega obolelega človeka vredno povsem enako kot življenje pomembnega poslovneža.

Zadnjo uro ste prepisali zapis Človekove pravice. Med drugim piše

Ideja človekovih pravic sloni na etičnih načelih kot so svoboda, enakost, pravičnost, dostojanstvo, solidarnost.

* Na portalu Fran <https://fran.si/> poišči razlago besede dostojanstvo in jo prepiši v zvezek.
* Razmisli in v zvezek zapiši, zakaj je v interesu človeštva, da si prizadeva za uresničevanje človekovih pravic. V čem je razlog, da si prizadeva za spoštovanje človekovih pravic. V pomoč ti je tole vprašanje: Kaj bi se zgodilo, če človekovih pravic sploh ne bi spoštovali? Odgovori tudi na tole vprašanje Kje so meje človekovih pravic? (učbenik, str. 47)
* Preglej in preberi časovni trak v učbeniku na straneh 48 in 49.
* V zvezek napiši naslov RAZVOJ IDEJE O ČLOVEKOVIH PRAVICAH IN TEMELJNI DOKUMENTI
* V zvezek v obliki cele povedi odgovori na vprašanji. Kdaj je nastal najstarejši znani zapis o pravicah in dolžnostih ljudi in kako se imenuje? Koliko tisočletij je minilo od zapisa Hamurabijevega zakonika do zapisa Splošne deklaracije o človekovih pravicah?
* Še enkrat pazljivo preberi besedilo v učbeniku na strani 47.
* V zvezek prepiši spodnje besedilo, naslova ne prepisuj, ker si ga že zapisal.

RAZVOJ IDEJE O ČLOVEKOVIH PRAVICAH

IN TEMELJNI DOKUMENTI

Idejo, da imamo vsi ljudje enake nekatere osnovne pravice so v 18. stoletju začeli poudarjati francoski razsvetljenci. Podobne ideje so se v tem času širile v Severni Ameriki ob ustanovitvi ZDA. Vendar oblastniki v Evropi in drugod še dolgo niso priznavali osnovnih pravic navadnim ljudem.

Po grozljivi izkušnji 2. svetovne vojne so voditelji držav začeli iskati načine, ki bi pomagali zagotavljati pravičnost in mir na svetu.

Generalna skupščina Organizacije združenih narodov je 10. decembra 1948 sprejela in razglasila Splošno deklaracijo človekovih pravic.

Leta 1950 pa so države članice Sveta Evrope na temelju Splošne deklaracije napisale dokument Evropska konvencija o človekovih pravicah in temeljnih svoboščinah. Razlika med deklaracijo in konvencijo je v tem, da je konvencija za državo podpisnico veliko bolj obvezujoča. Država, ki je podpisala konvencijo, mora svojo ustavo oblikovati v skladu z vsebino konvencije. To velja tudi za Slovenijo.

Ker so otroci posebej ranljiva skupina, ki potrebuje dodatno zaščito, je Generalna skupščina Organizacije Združenih narodov leta 1989 sprejela Konvencijo o otrokovih pravicah. Podpisala jo je tudi Slovenija.

Lep pozdrav

 Irena Vitrih